1.2 ปัจจัยความเสี่ยง

ปัจจัยความเสี่ยงและผลกระทบต่อการดำเนินงานในอนาคต มีดังต่อไปนี้

1.2.1 ความเสี่ยงด้านคุณภาพและจำนวนพนักงาน

ความเชี่ยวชาญและความพร้อมของบุคลากรเป็นปัจจัยสำคัญต่อการประสบความสำเร็จของธุรกิจ
เนื่องจากบุคลากรที่มีความสามารถจะทำให้งานสำเร็จลุล่วงไปด้วยดี
ซึ่งเป็นการสร้างความเชื่อมั่นให้แก่ลูกค้า ในทางกลับกัน
บุคลากรที่ไม่เหมาะสมจะทำให้งานไม่ได้คุณภาพ ดังนั้น บริษัทฯ จัดฝึกฝนอบรมพนักงานให้มีความรู้
ความเชี่ยวชาญ และทักษะการทำงานที่ดีมีประสิทธิภาพอยู่เสมอ
รวมไปถึงส่งพนักงานเข้าอบรมในหลักสูตรต่างๆ ที่เกี่ยวข้องกับงาน
เพื่อที่จะได้พัฒนาความรู้ให้เท่าทันกับการเปลี่ยนแปลงของสภาวะการณ์และความรู้ เทคโนโลยีใหม่ๆ
นอกจากนี้
ยังดูแลพนักงานทั้งในด้านค่าตอบแทนและความก้าวหน้าอย่างเหมาะสมเพื่อให้พนักงานทำงานให้กับบริษัทฯ
ได้เป็นเวลานาน และเปิดโอกาสให้พนักงานใหม่ๆ ที่มีความชำนาญสูงเข้ามาทำงานกับบริษัทฯ
มากขึ้น

บริษัทฯ มีมาตรการในการรักษาความปลอดภัยสำหรับพนักงาน
รวมไปถึงให้ความรู้แก่พนักงานในการแก้ปัญหาขั้นต้นกรณีที่เกิดเหตุที่ไม่คาดคิด
เพื่อสร้างความมั่นใจว่าความเสี่ยงที่อาจเกิดขึ้นในระหว่างการดำเนินงานลดน้อยลงในที่สุด

1.2.2 ความเสี่ยงด้านผลการดำเนินงาน

บริษัทฯ มีรายได้ส่วนใหญ่จากงานโครงการ ซึ่งโดยปกติจะมีมูลค่าที่สูงแต่มีงานไม่บ่อยนัก บริษัทฯ
จึงมีความเสี่ยงจากการรับรู้รายได้จากงานโครงการที่ไม่สามารถคาดการณ์ล่วงหน้าได้ว่าบริษัทฯ
จะได้รับงานใหม่เมื่อใด โดยขึ้นอยู่กับหลายๆ ปัจจัย อาทิเช่น สภาวะตลาด แหล่งเงินทุน
และความพร้อมของทรัพยากรทั้งด้านกำลังคนและเครื่องจักร นอกจากนี้
ยังมีปัจจัยภายนอกที่ส่งผลกระทบต่อการเริ่มงาน และการตัดสินใจลงทุนของลูกค้า อันได้แก่
สภาพเศรษฐกิจโดยรวม แนวโน้มอุตสาหกรรม และความต้องการพลังงานในอนาคต
ดังเช่นในปีที่ผ่านมา ปัญหาทางเศรษฐกิจทำให้ธนาคารชะลอการให้กู้
และบริษัทหลายแห่งชะลอการลงทุน รวมไปถึงปัญหาด้านเสถียรภาพทางการเมือง การประท้วงต่างๆ
เช่นการยื่นฟ้องศาลให้ระงับโครงการที่มาบตาพุด เหตุการณ์ต่างๆ เหล่านี้อาจส่งผลกระทบให้บริษัทฯ
มีความเสี่ยงในด้านการรับรู้ผลการดำเนินงาน
และกระแสเงินสดจากงานโครงการอย่างหลีกเลี่ยงไม่ได้

อย่างไรก็ตาม บริษัทฯ มีเป้าหมายในการรับงานหลายด้าน ทั้งงานวิศวกรรมงานก่อสร้าง
และงานบริการของอุตสาหกรรมพลังงานและโครงสร้างพื้นฐานด้านสาธารณูปโภค ซึ่งทำให้บริษัทฯ
ได้รับรายได้จากหลายทางอันเป็นการลดความเสี่ยงดังกล่าว และเพื่อให้บริษัทฯ
มีความพร้อมในการรับมือเหตุการณ์ต่างๆ ที่อาจเกิดขึ้นจากภายนอกโดยไม่ได้คาดเดา
คณะผู้บริหารจึงจัดประชุมเป็นประจำทุกเดือน เพื่อรายงานความคืบหน้าของการดำเนินงาน
รวมทั้งร่วมหารือเตรียมแผนรองรับสำหรับเหตุการณ์ที่ไม่คาดคิดซึ่งอาจเกิดได้ในอนาคต

1.2.3 ความเสี่ยงในด้านการจ่ายเงินปันผล

สิ้นปี 2552 บริษัทฯ มีผลขาดทุน จำนวน 176.03 ล้านบาท ทำให้บริษัทฯ
ไม่สามารถจ่ายเงินปันผลให้กับผู้ถือหุ้น

1.2.4 นโยบายการบริหารความเสี่ยงทางการเงิน

  บริษัทฯ มีความเสี่ยงจากความผันผวนของอัตราดอกเบี้ยและอัตราแลกเปลี่ยนเงินตราต่างประเทศ
  และจากการที่คู่สัญญาไม่ปฏิบัติตามสัญญา บริษัทฯ
  ไม่ใช้ตราสารอนุพันธ์ทางการเงินในการบริหารความเสี่ยงดังกล่าว
  รวมถึงไม่มีนโยบายประกอบธุรกรรมตราสารอนุพันธ์ทางการเงินเพื่อการเก็งกำไร
  หรือเพื่อการค้า อย่างไรก็ตาม บริษัทฯ คำนึงถึงความเสี่ยงด้านนี้ทุกครั้งก่อนที่จะมีการตกลง
  หรือทำสัญญาใดๆ

1.2.5 ความเสี่ยงจากอัตราดอกเบี้ย

  ความเสี่ยงนี้เกิดจากความผันผวนของอัตราดอกเบี้ย ซึ่งอาจส่งผลต่อการดำเนินงาน การลงทุน
  และกระแสเงินสด บริษัทฯ
  มีความเสี่ยงด้านนี้เนื่องจากมีเงินฝากกับสถาบันการเงินและเงินเบิกเกินบัญชีธนาคาร สินทรัพย์
  และหนี้สินทางการเงิน ซึ่งส่วนใหญ่จัดอยู่ในประเภทระยะสั้น บริษัทฯ
  มิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว
  แต่มีการใช้วงเงินสินเชื่อจำนวนไม่มาก และนำมาใช้เมื่อมีความจำเป็นเท่านั้น

1.2.6 ความเสี่ยงจากการพึ่งพิงผู้ถือหุ้นรายใหญ่

  ในสภาวะที่เศรษฐกิจมีความผันผวน การพึ่งพิงผู้ถือหุ้นรายใหญ่นับเป็นความเสี่ยงที่บริษัทฯ
  ไม่สามารถหลีกเลี่ยงได้
  เนื่องจากผู้ถือหุ้นรายใหญ่มีโอกาสที่จะเผชิญปัญหาจากวิกฤตเศรษฐกิจเช่นกัน ดังนั้น
  การพึ่งพาผู้ถือหุ้นรายใหญ่ด้านการเงิน
  มีความเสี่ยงที่จะทำให้แผนการพัฒนาหรือลงทุนในโครงการต่างๆ ชะงัก
  ในกรณีที่มีการลงทุนไปก่อนแล้ว ก็อาจจะทำให้บริษัทฯ ประสบปัญหาสภาพคล่องทางการเงินได้